J. Brocka, poslanec: (2008-05-14):
Ešte kolegovi Haleckému chcem pripomenúť, že súhlasím s ním, že jedno opatrenie nestačí, aby to pomohlo rodinám pri starostlivosti o ich zdravý vývoj. Ale nebudem sa vracať k tým návrhom, ktoré som predkladal s kolegami z poslaneckého klubu, či to bolo o úprave daňového bonusu na deti alebo znižovanie daní tým, ktorí uzatvárajú manželstvo, alebo pomoc napr. našim rodičom, aby deti mohli odviesť časť zo svojej dane, alebo opatrenia, ktoré by pomohli v rodinách, kde sa starajú o zdravotne postihnutého občana. Samozrejme, je toho viac. A v tejto chvíli chcem upriamiť vašu pozornosť v kontexte aj s blížiacim sa prijímaním eura na Slovensku od prvého januára budúceho roka, čo je veľká zmena, ktorá sa výrazným spôsobom dotkne určitých skupín občanov. A práve rodiny s deťmi, najmä rodiny s nižšími príjmami budú tie, ktoré budú touto zmenou dosť vážne ohrozené a postihnuté. Preto predpokladám, že aj vláda počíta s istými kompenzačnými opatreniami, ktorými by práve takýmto ohrozeným skupinám pomohla zvládnuť ich ťažkú finančnú situáciu. Tento návrh totiž reaguje na nepriaznivú sociálnu situáciu výraznej časti rodín s deťmi. Ceny najmä základných potravín neustále rastú. Rastú aj za Roberta Fica. Dokonca zdá sa mi, že pri základných potravinách je ten rast ešte rýchlejší, ako bol za predchádzajúcich vlád. Dámy a páni, 60 % Slovákov zarába menej ako 20 000 korún mesačne. Výdavky rodiny, ktorá má dve, tri deti, ak sú ich deti dokonca už stredoškoláci alebo vysokoškoláci, tak príjem takejto rodiny nestačí pokrývať alebo ak ich stačí pokrývať, tak ide len o ich základné elementárne potreby. Dnes občan za 100 korún kúpi kilogram chleba a dva litre mlieka. Ale na druhej strane priama podpora zo strany štátu, napr. cez prídavok na dieťa, je už od roku 2004 iba 540 korún, iba 540 korún. Pre porovnanie uvediem, aká je situácia v krajinách, s ktorými sme už súčasťou Európskej únie. Určite bude niekto argumentovať, že no veď tam sú aj iné platy. No je pravda, že v starých európskych krajinách sú oveľa vyššie platy, ale určite tieto platy v priemere nie sú desaťkrát vyššie ako u nás, a preto ja som si pripravil aj takú pre ľahkú orientáciu prehľadnú tabuľku, ako to vyzerá v krajinách Európskej únie a ako to vyzerá na Slovensku. Porovnávam prídavok na dieťa, na prvé tri deti. Kým na Slovensku je táto suma 540 korún, tak priemer v Európskej únii je, rádovo zaokrúhľujem na tisícky, 3 000 korún na prvé dieťa. Na druhé dieťa podpora zo strany štátu rastie. A je rádovo 4 000 korún, presne 3 927 korún. Na tretie dieťa tiež rastie podpora a je v priemere 5 700 korún mesačne. Pri kurze, ktorý bol pred mesiacom, keď som podával tento návrh zákona, ten prídavok na dieťa predstavoval 17 eur, dnes je to 17,2 eura vďaka stále pevnejúcej korune. Ale stále je to oveľa, oveľa menej ako v iných krajinách. Keď chcem byť konkrétny podľa jednotlivých krajín, tak dovoľte, aby som povedal aspoň niekoľko čísiel. Samozrejme, chcem tým poukázať aj na to, aké sú trendy v iných krajinách, ako sa štát správa k rodinám s viacerými deťmi a ako sa štát napr. správa u nás k rodinám s deťmi. Kým vo väčšine krajín, možno až na dve výnimky, podpora zo strany štátu s pribúdajúcim počtom detí rastie, tak u nás je najvyššia podpora štátu pri narodení prvého dieťaťa. Vo Fínsku napr. je na prvé dieťa prídavok na dieťa 100 eur, na druhé 110 eur, na tretie 131 eur, na štvrté 151 eur, na piate 172 eur. Íri ho majú na prvé a druhé dieťa 117 eur, na druhé a ďalšie 147 eur. Rakúšania, naši susedia, ho majú na prvé dieťa 105 eur, na druhé 112 eur, na tretie 130 eur. Švédi, tí nás istý čas inšpirovali v niektorých opatreniach sociálnej politiky, tí majú rovnakú podporu cez prídavok na dieťa, na každé dieťa. Je to na úrovni 104 eur. No a Slovensko som už spomínal. V čase podávania návrhu zákona to bolo 17 eur a dnes podľa aktuálneho kurzu koruny je to 17,2 eur. Dámy a páni, dovolím si povedať, že rodiny s deťmi u nás dnes úverujú štát. Ak by som to tak podnikateľsky povedal, nemajú právo ani na odpisy. Preto navrhujem s kolegom Stanislavom Kahancom novelu zákona o prídavkoch na deti, v ktorej navrhujeme zvýšiť priamu podporu rodín s deťmi prostredníctvom novej dávky štátnej sociálnej podpory, príspevku k prídavku na dieťa. Príspevok nenavrhujeme všetkým rovnako a teda práve preto, že nechceme plytvať verejnými prostriedkami a nechceme podporovať aj tých, ktorí to nepotrebujú, ale chceme podporovať, aby to bolo adresné, viac tých, ktorí sú na pomoc štátu odkázaní. A navrhujeme tento príspevok v dvoch sumách, v závislosti od celkového príjmu oprávnenej osoby starajúcej sa o nezaopatrené dieťa, 560 korún mesačne na dieťa pri úhrnom príjme, ktorý je nižší ako 1,3-násobok životného minima spoločne posudzovaných osôb, to znamená k terajším prídavkom na deti, k 540 korunám plus 560 korún, a 360 korún k terajšiemu prídavku na dieťa pri úhrnom príjme vyššom ako 1,3-násobok životného minima a nižšom, ako je dvojnásobok životného minima spoločne posudzovaných osôb. Dámy a páni, je našou povinnosťou zvýšiť mieru medzigeneračnej solidarity v spoločnosti. Krajina s takým rekordným ekonomickým rastom si to nakoniec môže dovoliť. Návrh bude čiastočným odstránením znevýhodnenia rodičov viacdetných rodín. Pri existencii priebežného dôchodkového systému sú práve títo práve tými, ktorí sa viac solidarizujú s inými, najmä teda ich deti. Prijatie tohto návrhu zákona bude mať dopad na štátny rozpočet a na verejné financie. Môj odhad je, že ak by takýto návrh prešiel alebo ak by neskôr vláda istým spôsobom chcela pomôcť rodinám s deťmi, tento kvalifikovaný odhad je rádovo 4 mld. korún. Pri súčasnom výraznom raste daňových príjmov to však štátny rozpočet ani rozpočty obcí nijako neohrozí. Ďakujem za vašu podporu tomuto návrhu.